Tee muuttoilmoitus postiin ja maistraattiin. Voit tehdä ilmoituksen postikonttorissa, verkossa osoitteessa www.muuttoilmoitus.fi tai Postin mobiiliapplikaation kautta. Tee ilmoitus aikaisintaan kuukautta ennen muuttoa, ja viimeistään viikon kuluessa muutosta. Siirrä lehtitilaukset ja laskut uuteen osoitteeseesi. Ethän halua, että laskusi menevät entiseen kotiisi! Ilmoita muutosta vanhan ja uuden taloyhtiön isännöitsijöille. Siirrä sähkösopimus uuteen asuntoosi. Samassa yhteydessä kannattaa myös kilpailuttaa sähkösopimus, jotta et maksa sähköstä turhaan ylimääräistä! Päivitä kotivakuutukseen uuden asuinpaikkasi tiedot. Selvitä, oletko oikeutettu palkalliseen muuttopäivävapaaseen. Monien alojen työehtosopimuksiin kuuluu, että vuodessa saa yhden muuttopäivän verran vapaata – käytä se siis hyödyksesi. Mikään ei ole ärsyttävämpää kuin huomata muuton jälkeen, että asunnossa ei ole nettiyhteyttä. Siirrä siis nettiyhteys uuteen osoitteeseen ajoissa, jotta vältyt verkkoyhteyden katkokselta. Operaattoriin kannattaa olla yhteydessä mahdollisimman ajoissa – nettiyhteyden siirtäminen voi viedä useammankin päivän. Tarkista sopivatko vanhojen valaisimiesi pistokkeet ja liittimet uuteen asuntoon. Selvitä myös, onko uudessa asunnossa kaapeli- vai antenniverkko.